b'\n_START_ARTICLE_\nPan\xc4\x8do Vilja\n_START_SECTION_\nTurinys\n_START_PARAGRAPH_\nMeksikoje vykstant revoliucijos kovoms, amerikietis Ly Arnoldas prekiauja ginklais su viena i\xc5\xa1 kariaujan\xc4\x8di\xc5\xb3 pusi\xc5\xb3. Atgaben\xc4\x99s savo l\xc4\x97ktuvu 10 kulkosvaid\xc5\xbei\xc5\xb3, jis patiria nedidel\xc4\x99 avarij\xc4\x85 ir priverstas pagalbos ie\xc5\xa1koti gretimame kaime, kurio gyventojai palaiko prie\xc5\xa1\xc4\x85 Pan\xc4\x8do Vilj\xc4\x85 \xe2\x80\x93 buvus\xc4\xaf pl\xc4\x97\xc5\xa1ik\xc4\x85, tapus\xc4\xaf revoliucionieri\xc5\xb3 pulkininku. Arnoldui pad\xc4\x97ti imasi vietinis kalvis, su kurio dukra Fina amerikietis netrunka u\xc5\xbemegzti artimesn\xc4\x97s pa\xc5\xbeinties. L\xc4\x97ktuvo taisymas u\xc5\xbetrunka ir kit\xc4\x85 dien\xc4\x85 kaime pasirodo kareiviai, kuriems Arnoldas atgabeno ginklus. Nepaisant to, kad pardav\xc4\x97 jiems ginklus, Arnoldas suimamas kartu su kitais. Kalvis \xc5\xbe\xc5\xabna, Fina i\xc5\xa1prievartaujama, kaime pradedamos vykdyti egzekucijos, ta\xc4\x8diau tuo metu pasirodo Pan\xc4\x8do Viljos \xc5\xbemon\xc4\x97s. Po susir\xc4\x97mimo jie suima kareivius, kuriuos taip pat pradeda \xc5\xa1audyti, toks pat likimas numatytas ir Arnoldui, ta\xc4\x8diau Vilja persigalvoja, nuspr\xc4\x99sdamas amerikiet\xc4\xaf ir \xc5\xa1io l\xc4\x97ktuv\xc4\x85 panaudoti \xc5\xbevalgybai._NEWLINE_\xc4\xaevyksta keletas s\xc4\x97kming\xc5\xb3 m\xc5\xab\xc5\xa1i\xc5\xb3, kuriuose Arnoldo l\xc4\x97ktuvas naudojamas ir bombardavimui, ta\xc4\x8diau kovotojams koj\xc4\x85 ki\xc5\xa1a vad\xc5\xb3 prie\xc5\xa1prie\xc5\xa1a: Vilja klauso prezidento Madeiros, ta\xc4\x8diau nenori paklusti generolui Huertai. Galiausiai Vilja nusileid\xc5\xbeia ir yra pasiun\xc4\x8diamas u\xc5\xbeimti gerai \xc4\xaftvirtinto miesto. Huerta stengiasi, kad \xc5\xa1iam nepasisekt\xc5\xb3, ta\xc4\x8diau Vilja, Arnoldo l\xc4\x97ktuvo padedamas, \xc4\xafvykdo u\xc5\xbeduot\xc4\xaf. Matydamas, kad Vilja tampa tik populiaresnis ir \xc4\xaftakingesnis, Huerta \xc4\xafsako j\xc4\xaf suimti ir kit\xc4\x85 dien\xc4\x85 su\xc5\xa1audyti. Pana\xc5\xa1i lemtis i\xc5\xa1tinka ir Arnold\xc4\x85, ta\xc4\x8diau prie\xc5\xa1 tai j\xc4\xaf ketina nugabenti \xc4\xaf El Pas\xc4\x85, \xc4\xaf JAV ambasad\xc4\x85. Prie\xc5\xa1 pat egzekucij\xc4\x85 Viljos \xc5\xbemon\xc4\x97ms pavyksta \xc4\xafsp\xc4\x97ti prezident\xc4\x85 ir \xc5\xa1is nurodo atgabenti pulkinink\xc4\x85 \xc4\xaf sostin\xc4\x99._NEWLINE_Arnoldas, ve\xc5\xbeamas \xc4\xaf El Pas\xc4\x85, bet pakeliui u\xc5\xbesuka pas Fin\xc4\x85, slepian\xc4\x8di\xc4\x85 ne tik jo, bet ir revoliucionieri\xc5\xb3 pinigus. Arnoldas pasiima juos visus, ta\xc4\x8diau mergina atsisako vykti su juo. Atvyk\xc4\x99s \xc4\xaf El Pas\xc4\x85, jis su\xc5\xbeino, kad \xc4\xafvyko perversmas, prezidentas nu\xc5\xbeudytas, Huerta paskelbtas naujuoju \xc5\xa1alies vadovu, o Vilja pab\xc4\x97go. Po kurio laiko \xc5\xa1is su keliais bendra\xc5\xbeygiais apsirei\xc5\xa1kia El Pase, nor\xc4\x97damas i\xc5\xa1 Arnoldo atgauti revoliucijai skirtus pinigus, kuriuos \xc5\xa1is pasisavino...'